
Aromás szénhidrogének fotolízisének vizsgálata alacsony hőmérsékletű inert és reaktív mátrixokban

Manapság egyre nagyobb mennyiségben kerülnek a légkörbe aromás szénhidrogének antropogén forrásokból. Nagyfokú stabilitásuk miatt ezeknek a vegyületeknek kevés kiürülési lehetőségük van a légkörből, ezek közül az egyik út a fotokémiai bomlás. Azonban ennek részletei, a korábbi erőfeszítések ellenére, nem teljesmértékben megértettek. 
Ezért kutatásom céljául a benzol, a toluol és a xilolok első gerjesztett elektronállapotához kötődő fotokémiájának vizsgálatát tűztem ki, méghozzá a magas légköri körülmények szimulálására alkalmas inert (Ar és N2) és reaktív, oxigéntartalmú mátrixok alkalmazásával. 
A fotolizáló hullámhosszok meghatározása érdekében felvettem a kérdéses vegyületek UV-spektrumát. A fotolízis termékeit IR-spektrumuk alapján azonosítottam. A benzol fotolízise során az azonosítható termékek a fenilgyök, az o benzin, a m-benzin, a fulvén és a benzvalén voltak. Megállapítottam a fotokémiai termékek arányát, ami alapján elmondható, hogy a termékképződében hullámhosszfüggés tapasztalható. A benzvalén képződésének aránya a fotonenergiával együtt nő. A fenilgyök képződése 259 nm-en a leghatékonyabb, arányában pedig ebből keletkezik a legtöbb a többi termékhez képest. A toluol és a xilolok esetében csak disszociációs termékek képződése volt megfigyelhető, azaz rendre a benzil-, az orto-, a meta-, és a para-metilbenzilgyök. Az orto- és para-xilol esetében egy további hidrogén leszakadásával xililének keletkeztek. A két mátrixot összehasonlítva a nitrogénben minden esetben kisebb a termékhozam az argonhoz viszonyítva, és minden esetben a legnagyobb hullámhossz párosítható a bomlás legnagyobb hozamával. 
Az egyes mátrixokban, különböző hullámhosszokon mért relatív foszforesszencia-intenzitásának összevetése az adott mátrixban tapasztalható relatív bomlási hatékonysággal rámutatott, hogy a két mennyiség korrelál. Ezek a kísérleti eredményeim egyértelműen igazolják azt a korábbi feltételezést, hogy a gyökök képződése triplet állapotokon keresztül valósul meg. Szintén ezt a mechanizmust igazolja az is, hogy a kioltó oxigénmolekulákat tartalmazó reaktív mátrixokban nem hatékony az elsődleges termékképződés, és így az aromás peroxigyökök előállítása sem. 
Megmutattam, hogy nagyobb hatékonysággal lehet a gyököket generálni, ha az oxigént tartalmazó Ar-t egy külön réteg formájában választjuk le a mintát tartalmazó Ar-mátrixra. Ilyen leválasztási módszerrel, majd a fotolízist követő hőkezeléssel sikerült kis mennyiségben előállítani az igen reaktív fenil-peroxigyököt.



